CELEX: C2006/121/14
Language: hu
Date: 2006-05-20 00:00:00
Title: C-155/06 sz. ügy:  2006. március 23-án  benyújtott kereset – Az Európai Közösségek Bizottsága kontra Nagy Britannia és Észak-Írország Egyesült Királysága

20.5.2006   
            
            
               HU
            
            
               Az Európai Unió Hivatalos Lapja
            
            
               C 121/8
            
         2006. március 23-án benyújtott kereset – Az Európai Közösségek Bizottsága kontra Nagy Britannia és Észak-Írország Egyesült Királysága
   (C-155/06 sz. ügy)
   (2006/C 121/14)
   Az eljárás nyelve: angol
   Felek
   
      Felperes: az Európai Közösségek Bizottsága (képviselők: M. Patakia és D. Lawunmi, meghatalmazotti minőségben)
   
      Alperes: Nagy Britannia és Észak-Írország Egyesült Királysága
   Kereseti kérelmek
   A felperes keresetében azt kéri, hogy a Bíróság:
   
               —
            
            
               állapítsa meg, hogy Nagy Britannia és Észak-Írország Egyesült Királysága, mivel hiányoznak a radiológiai veszélyhelyzet vagy valamely múltbeli tevékenység utóhatásaiból eredő tartós sugárterhelés esetén megfelelő beavatkozást biztosító intézkedések, elmulasztotta a munkavállalók és a lakosság egészségének az ionizáló sugárzásból származó veszélyekkel szembeni védelmét szolgáló alapvető biztonsági előírások megállapításáról szóló, 96/29/Euratom tanácsi irányelvének (1) 53. cikkéből eredő kötelezettségei teljesítéséhez szükséges valamennyi végleges rendelkezés meghozatalát.
            
         
               —
            
            
               kötelezze Nagy Britannia és Észak-Írország Egyesült Királyságát a költségek viselésére.
            
         Jogalapok és fontosabb érvek
   Az irányelv IX. címe meghatározza a tagállamok kötelezettségeit a radiológiai veszélyhelyzet esetén történő beavatkozás előkészítésével és végrehajtásával kapcsolatban. Az 53. cikk értelmében tartós sugárterhelés esetén a tagállamokat beavatkozási kötelezettség terheli.
   Az Egyesült Királyság hatóságai elismerik, hogy a hatályos jogszabályok nem ültetik át maradéktalanul az irányelvet, mivel nem határoznak meg intézkedéseket minden olyan esetre, amelyben radioaktív szennyezést észleltek. A jelen eljárás megindításához vezető panasz szerint olyan múltbeli tevékenység utóhatásaiból eredő tartós sugárterhelés esetén, amely tevékenységet soha nem engedélyeztek, nem lehetséges a terhelést észlelni és ellene intézkedéseket tenni, beavatkozásra csak akkor van lehetőség, ha a sugárterhelés kapcsolatba hozható egy olyan területen kifejtett múltbeli tevékenységgel, ahol a radioaktív szennyezést jelenleg észlelik.
   
      (1)  HL L 314., 1996. 12. 04., 20. o., magyar nyelvű különkiadás 5. fejezet, 2. kötet, 291. o.